CELEX: 62022TN0101
Language: et
Date: 2022-02-21 00:00:00
Title: Kohtuasi T-101/22: 21. veebruaril 2022 esitatud hagi – OG jt versus komisjon

19.4.2022   
            
            
               ET
            
            
               Euroopa Liidu Teataja
            
            
               C 165/39
            
         
      21. veebruaril 2022 esitatud hagi – OG jt versus komisjon
      (Kohtuasi T-101/22)
      (2022/C 165/47)
      Kohtumenetluse keel: hispaania
      
         Pooled
      
      
         Hagejad: OG, OH, OI ja OJ (esindaja: advokaat D. Gómez Fernández)
      
         Kostja: Euroopa Komisjon
      
         Nõuded
      
      Hagejad paluvad Üldkohtul:
      
                  —
               
               
                  tühistada komisjoni 21. detsembri 2021. aasta delegeeritud määruse (EL) 2021/2288 (1), millega muudetakse Euroopa Parlamendi ja nõukogu määruse (EL) 2021/953 (2) lisa seoses ELi digitaalse COVID-tõendi vormis välja antud ja esmase vaktsineerimiskuuri läbimist kinnitavate vaktsineerimistõendite kehtivusajaga, artikkel 1; ning
               
            
                  —
               
               
                  mõista kohtukulud välja Euroopa Komisjonilt.
               
            
         Väited ja peamised argumendid
      
      Hagi põhjenduseks esitavad hagejad seitse väidet.
      
                  1.
               
               
                  Esimene väide, et rikutud on volitusnorme ja ELTL artikli 290 lõiget 1.
                  
                              —
                           
                           
                              Selle kohta väidavad hagejad, et ületati Euroopa Parlamendile määruse 2021/953 artiklist 12 ja artikli 5 lõikest 2 tulenevat volitust ning mindi mööda neis sätestatust, sest see otsus ei järgi volitava akti põhiaspekte ning igal juhul ei jää see seadusandliku alusaktiga paika pandud õiguslikesse piiridesse, kuivõrd muudatused ei ole vajalikud, sest teadus ei ole sellega seoses teinud edusamme COVID-19 pandeemia ohjamisel.
                           
                        
            
                  2.
               
               
                  Teine väide, et rikutud on volitusnorme ja ELTL artikli 290 lõiget 1.
                  
                              —
                           
                           
                              Selle kohta väidavad hagejad, et ületati Euroopa Parlamendile määruse 2021/953 artiklist 13 ja artikli 5 lõikest 4 tulenevat volitust ja mindi mööda neis sätestatust. Samuti, et rikuti olulisi menetlusnorme, sest kohaldati kiirmenetlust, ilma et esinenuks konkreetne olukord, milles on selle kasutamine ette nähtud, nimelt uute teaduslike tõendite leidmine ja niisuguse menetluse kasutamist nõudvate kiireloomuliste üldise huvi kaalutluste esinemine.
                           
                        
            
                  3.
               
               
                  Kolmas väide, et rikuti ELTL artiklis 21 tagatud põhiõigust vabale liikumisele, Euroopa Liidu põhiõiguste harta artiklit 45 ja Euroopa inimõiguste ja põhivabaduste kaitse konventsioonile lisatud protokolli nr 4 artiklit 2, 29. aprilli 2004. aasta direktiivi 2004/38/CE artiklit 27 ja proportsionaalsuse põhimõtet.
                  
                              —
                           
                           
                              Selle kohta väidavad hagejad, et kehtestatud piirangud ei ole põhjendatud rahvatervise kaalutustel ning et nende tõhusus ega vajalikkus ei ole tõendatud.
                           
                        
            
                  4.
               
               
                  Neljas väide, et rikuti hartas tagatud põhiõigust võrdsusele seaduse ees (artikkel 20) ning diskrimineerimiskeeldu (artikkel 21) ning Euroopa inimõiguste ja põhivabaduste kaitse konventsioonis (EIÕK) tagatud vastavaid õigusi, sest komisjon kehtestas ilma teadusliku aluseta täieliku vaktsineerimiskuuri lõpetanud ja tõhustusdoosi saanud inimeste erineva kohtlemise.
               
            
                  5.
               
               
                  Viies väide, et ületatud on vastava küsimusega seotud pädevust.
                  
                              —
                           
                           
                              Sellega seoses väidavad hagejad, et rikuti pädevuse omistamise põhimõtet ja ELTL artikleid 5 ja 168, sest nii komisjonil kui ka Euroopa Liidul puudub pädevus võtta meetmeid, millega kohustatakse vaktsineerima – ka kaudselt –, s.o kui isik ei soovi jääda vaktsineerimistõendist ilma automaatselt, 270 päeva pärast esmase vaktsineerimiskuuri läbimist.
                           
                        
            
                  6.
               
               
                  Kuues väide, et rikuti hartas tagatud põhiõigusi vabadusele (artikkel 6), era- ja perekonnaelu austamisele (artikkel 7) ning isikupuutumatusele (artikkel 3) ja EIÕKs tagatud vastavaid õigusi, sest kehtestati kaudne kohustus vaktsineerida end tõhustusdoosiga, et mitte jääda ilma vaktsineerimistõendist.
               
            
                  7.
               
               
                  Seitsmes väide, et kuritarvitati võimu.
                  
                              —
                           
                           
                              Selle kohta väidavad hagejad, et rikuti EIÕK artiklit 18, sest delegeeritud määrusega taotleti muud eesmärki kui see, mis oli ette nähtud. Kaudne kohustus tõhustusdoosiga vaktsineerida, kui isik ei soovi automaatselt vaktsineerimistõendist ilma jääda.
                           
                        
            
         (1)  Komisjoni 21. detsembri 2021. aasta delegeeritud määrus (EL) 2021/2288, millega muudetakse Euroopa Parlamendi ja nõukogu määruse (EL) 2021/953 lisa seoses ELi digitaalse COVID-tõendi vormis välja antud ja esmase vaktsineerimiskuuri läbimist kinnitavate vaktsineerimistõendite kehtivusajaga (ELT 2021, L 458, lk 459).
      
         (2)  Euroopa Parlamendi ja nõukogu 14. juuni 2021. aasta määrus (EL) 2021/953, millega kehtestatakse koostalitlusvõimeliste COVID-19 vaktsineerimis-, testimis- ja läbipõdemistõendite (ELi digitaalne COVID-tõend) väljaandmise, kontrollimise ja aktsepteerimise raamistik, et hõlbustada vaba liikumist COVID-19 pandeemia ajal (ELT 2021, L 211, lk 1).